Greta Thunberg: 'Hoe durf julle!' | Netwerk24
Sy word óf bewonder vir haar vurige pogings om die aarde van ’n klimaatkrisis te red. Óf sy ontlok woedende reaksie van diegene wat meen sy is ’n bedorwe brokkie, ’n marionet, of dat sy kinders slaaplose nagte met haar bangmaakstories besorg.
Hoe ook al, sy geniet groot internasionale erkenning sedert sy verlede jaar haar skooldae alleen voor die Sweedse parlement deurgebring het om te betoog vir sterker optrede teen aardverhitting. Sedertdien het sy die leier van ’n globale jeugbeweging geword wat miljoene skoolkinders inspireer om haar voorbeeld te volg. Vanjaar het meer as 2 miljoen leerlinge aan gekoördineerde betogings in talle stede deelgeneem.
Internasionale erkenning vanjaar het tot ’n benoeming vir die Nobelprys vir vrede ingesluit. Sy het ook die gesaghebbende tydskrif Time se lys van die 100 invloedrykste mense ter wêreld gehaal.
Om haar koolstofvoetspoor te verklein, weier sy om te vlieg en reis per seiljag na wêreldberade. Dit was veral haar emosiebelaaide toespraak by die Verenigde Nasies se klimaataksieberaad in September wat die kollig fel op haar woedende aktivisme laat val het.
“Ek moet op die skoolbanke wees! . . . Julle het my drome en my kinderdae met jul leë beloftes gesteel. Hoe durf julle! . . . Julle kom na ons jong mense vir hoop. Hoe durf julle! . . . Ons is aan die begin van ’n massa-uitwissing en al waaroor julle kan praat is geld en feëverhale oor eindelose ekonomiese groei. Hoe durf julle!” het sy ’n gehoor vol wêreldleiers uitgekryt. - Saamgestel deur Ilse Bigalke, meningsredakteur.
Meer oor: Omgewing | Greta Thunberg | Beeld